പരീക്ഷയ്ക്കു മുമ്ബ് ഉത്തരകടലാസില് ക്യൂ ആര് കോഡ് പതിപ്പിക്കും, തട്ടിപ്പും വെട്ടിപ്പും തടഞ്ഞ് പരീക്ഷ സുതാര്യമാക്കാന് കേരള സര്വകലാശാല തിരുവനന്തപുരം: പരീക്ഷാ നടപടികള് സുതാര്യമാക്കാനും മാര്ക്ക് ക്രമക്കേട് അടക്കം തടയാനും കേരള സര്വകലാശാല ഓരോ വിദ്യാര്ത്ഥിയുടെയും ഉത്തരക്കടലാസില് പരീക്ഷയ്ക്കു മുമ്ബ് ക്യൂ. ആര്. കോഡ് പതിക്കും. അഡ്മിഷന് മുതലുള്ള കാര്യങ്ങള് രേഖപ്പെടുത്തിയാണ് ഇത് തയ്യാറാക്കുന്നത്. സര്ട്ടിഫിക്കറ്റ് വിതരണം വരെയുള്ള നടപടികള് ഇതുവഴി ഓണ്ലൈനില് ലഭ്യമാകും. കേരളത്തിലെ സര്വ്വകലാശാലകളില് ആദ്യമായാണ് ഈ സംവിധാനം ഏര്പ്പെടുത്തുന്നത്. മൂല്യനിര്ണയത്തിനശേഷം അദ്ധ്യാപകര്ക്ക് ക്യൂ.ആര് കോഡ് സ്കാന് ചെയ്ത് ഓണ്ലൈനായി മാര്ക്ക് രേഖപ്പെടുത്താനാവും. പരീക്ഷാ നടത്തിപ്പുമായി ബന്ധപ്പെട്ട ജോലിഭാരം കുറയ്ക്കാനും പരീക്ഷാഫലം നേരത്തെ പ്രഖ്യാപിക്കാനും സാധിക്കും. ഈ അദ്ധ്യയന വര്ഷം പി.ജി ന്യൂ ജനറേഷന് പ്രോഗ്രാമുകളിലും കാര്യവട്ടം എന്ജിനീയറിംഗ് കോളേജിലും പ്രവേശനം നേടിയ അഞ്ഞൂറോളം വിദ്യാര്ത്ഥികളുടെ ആദ്യ സെമസ്റ്റര് പരീക്ഷ മുതല് ഈ സവിധാനം നടപ്പിലാക്കും. സ്റ്റുഡന്റ് ലൈഫ് സൈക്കിള് മാനേജ്മെന്റ് സിസ്റ്റം എന്ന പുതിയ സോഫ്റ്റ്വെയറിലൂടെയാണ് ഇത് സാദ്ധ്യമാക്കുന്നത്. ക്ലാസ് ട്യൂട്ടര്, വകുപ്പ് മേധാവി, പ്രിന്സിപ്പല് എന്നിങ്ങനെ മൂന്ന് തലത്തില് നടക്കുന്ന പരിശോധനയ്ക്ക് ശേഷം ഓരോ ക്ലാസിലേയും വിദ്യാര്ത്ഥികളുടെ പട്ടിക കോളേജുകള് സര്വകലാശാല പരീക്ഷാ വിഭാഗത്തിന് അയച്ച് നല്കും. അന്തിമ പരിശോധനയ്ക്കു ശേഷം ഓരോ വിദ്യാര്ത്ഥിക്കും ക്യൂ.ആര് കോഡ് തയ്യാറാക്കി കോളേജുകള്ക്ക് കൈമാറും. പരീക്ഷയ്ക്ക് രണ്ടുമണിക്കൂര് മുമ്ബ് കോളേജ് അധികൃതര് അതത് വിദ്യാര്ത്ഥികളുടെ ഉത്തരക്കടലാസില് ഒട്ടിക്കും. ഒരു വിദ്യാര്ത്ഥി അഡ്മിഷനെടുക്കുന്നത് മുതല് കോഴ്സ് പൂര്ത്തിയാക്കി സര്ട്ടിഫിക്കറ്റ് വാങ്ങുന്നത് വരെയുള്ള എല്ലാ വിവരങ്ങളും ഉള്പ്പെടുത്താന് കഴിയുംവിധമാണ് പുതിയ സോഫ്റ്റ്വെയര് വികസിപ്പിച്ചത്. ബയോഡേറ്റ, പഠിപ്പിക്കുന്ന അദ്ധ്യാപകര്, ഓരോ സെമസ്റ്ററിലേയും മാര്ക്ക്, പരീക്ഷ എഴുതുന്ന സെന്റര് ഉള്പ്പെടെയുള്ള വിവരങ്ങളും ഉണ്ടാകും. പാലക്കാട് ആസ്ഥാനമായ ഇന്ത്യന് ടെലഫോണ് ഇന്ഡസ്ട്രീസാണ് ഐ.ടി.ഐ സോഫ്റ്റ്വെയര് വികസിപ്പിച്ചത്. 1.17 കോടിയാണ് ചെലവ്. പ്രൊവിഷണല് സര്ട്ടിഫിക്കറ്റ് ഓണ്ലൈനില് പുതിയ സോഫ്റ്റ്വെയര് ഏര്പ്പെടുത്തുന്നതോടെ വിദ്യാര്ത്ഥികള്ക്ക് പ്രൊവിഷണല് സര്ട്ടിഫിക്കറ്റും മാര്ക്ക് ലിസ്റ്റും ഓണ്ലൈനിലൂടെ ലഭിക്കും. ഹാള് ടിക്കറ്റും ഇത്തരത്തില് ലഭ്യമാക്കും. പരീക്ഷാഫല പ്രഖ്യാപനത്തിന് പിന്നാലെ പ്രൊവിഷണല് സര്ട്ടിഫിക്കറ്റ് ഓണ്ലൈനായി കിട്ടുമെന്നതിനാല് വിദ്യാര്ത്ഥികള്ക്ക് അത് ഏറെ സഹായകമാവും.